b'\n_START_ARTICLE_\nRMS Queen Mary 2\n_START_SECTION_\nRakentaminen\n_START_PARAGRAPH_\nAlus oli valmistuessaan historian suurin matkustaja-alus. Pituutta sill\xc3\xa4 on 345 metri\xc3\xa4 ja leveytt\xc3\xa4 42 metri\xc3\xa4. Korkeutta laivalla on 70 metri\xc3\xa4. Aluksen vetoisuus on 151 000 brt (bruttorekisteritonnia). Aluksen p\xc3\xa4\xc3\xa4koneet, kaksi General Electric -kaasuturbiinia ja nelj\xc3\xa4 W\xc3\xa4rtsil\xc3\xa4n Turun tehtaalla valmistettua 16-sylinterist\xc3\xa4 W\xc3\xa4rtsil\xc3\xa4 16V46 -dieselmoottoria, tuottavat yhteens\xc3\xa4 117 megawattia s\xc3\xa4hk\xc3\xb6tehoa. T\xc3\xa4st\xc3\xa4 n. 86 MW menee aluksen nelj\xc3\xa4lle ajomoottorille, joilla alus saavuttaa n. 30 solmun (n. 56 km/h) nopeuden. T\xc3\xa4ll\xc3\xa4 nopeudella aluksen matka Southamptonista New Yorkiin kest\xc3\xa4\xc3\xa4 kuutisen vuorokautta. Potkurilaitteista kaksi on kiinteit\xc3\xa4 ja kaksi Rolls-Roycen Mermaid-ruoripotkureita, joiden avulla alus on perinteist\xc3\xa4 per\xc3\xa4sinlaitetta helpommin ohjattavissa. Ohjailtavuutta parantaa viel\xc3\xa4 kolme keulaohjauspotkuria._NEWLINE_Alus on yhdeks\xc3\xa4n metri\xc3\xa4 liian leve\xc3\xa4 mahtuakseen kulkemaan Panaman kanavan l\xc3\xa4pi (Post Panamax), eik\xc3\xa4 se suuren kokonsa vuoksi my\xc3\xb6sk\xc3\xa4\xc3\xa4n mahdu moniin satamiin.  _NEWLINE_Maailman suurimman matkustaja-aluksen tittelin Queen Mary 2 menetti huhtikuussa 2006 valmistuneelle Freedom of the Seas -alukselle, vaikka se onkin ulkomitoiltaan t\xc3\xa4t\xc3\xa4 suurempi. Ratkaisevana tekij\xc3\xa4n\xc3\xa4 on alusten vetoisuus. Freedom-sarjan alukset ovat risteilyaluksia. Vuonna 2009 maailman suurimman matkustaja-aluksen tittelin vei M/S Oasis of the Seas. Queen Mary 2 on nimellisesti "linjalaiva", sill\xc3\xa4 se on s\xc3\xa4\xc3\xa4nn\xc3\xb6llisess\xc3\xa4 liikenteess\xc3\xa4 Atlantin valtameren yli. T\xc3\xa4st\xc3\xa4 tulee my\xc3\xb6s aluksen RMS-luokitus. Aiemmin lyhenne tarkoitti Royal Mail Steamer, "kuninkaallinen postih\xc3\xb6yry", mutta nykymerkitys on Royal Mail Ship, "kuninkaallinen postilaiva". K\xc3\xa4yt\xc3\xa4nn\xc3\xb6ss\xc3\xa4 Queen Mary 2 on rakennettu huvik\xc3\xa4ytt\xc3\xb6\xc3\xb6n, eik\xc3\xa4 se ole "postialus" siin\xc3\xa4 mieless\xc3\xa4 kuin historian valtamerialukset. RMS-luokittelu on l\xc3\xa4hinn\xc3\xa4 kunnianosoitus menneille aikakausille. _NEWLINE_Queen Mary 2:lle on mahdollista ottaa my\xc3\xb6s koiria ja kissoja mukaan, sill\xc3\xa4 laivalla sijaitsee kenneli. El\xc3\xa4imet ovat kuitenkin sallittuja vain Atlantin ylitt\xc3\xa4vill\xc3\xa4 reittimatkoilla, eiv\xc3\xa4t risteilyill\xc3\xa4._NEWLINE_Aluksen rakentaminen maksoi yli 800 miljoonaa euroa. Aluksella on mm. 14 ravintolaa, 1\xc2\xa0351 hengen ruokasali, samppanjaravintola, kasino, teatteri, jonka akustiikka on konserttisalin luokkaa, monipuolinen kuntokeskus, useita uima-altaita kannella ja sis\xc3\xa4tiloissa sek\xc3\xa4 maailman ensimm\xc3\xa4inen laivaplanetaario, jota voidaan k\xc3\xa4ytt\xc3\xa4\xc3\xa4 my\xc3\xb6s elokuvateatterina ja luentosalina. Kolme nelj\xc3\xa4nnest\xc3\xa4 laivan hyteist\xc3\xa4 on parvekkeellisia, ja osassa niist\xc3\xa4 avautuu n\xc3\xa4kym\xc3\xa4 laivan kulkusuuntaan. N\xc3\xa4iden luksushyttien yl\xc3\xa4puolella laivan keulassa on koko aluksen levyinen komentosilta._NEWLINE_Alus on nimetty vanhan RMS Queen Maryn mukaan, joka taas nimettiin Yhdistyneen kuningaskunnan kuningatar Maryn mukaan.'